8.9.2022.
LV
Eiropas Savienības Oficiālais Vēstnesis
L 233/27
(59)
Sākotnējā izmeklēšana tika sākta 2019. gada 16. maijā, un galīgie kompensācijas maksājumi tika noteikti 2020. gada 15. jūnijā.
Turkiz Composite tika oficiāli izveidots 2018. gada 1. jūnijā un sāka ražošanu no 2019. gada marta.
Tāpēc ražošanas sākuma datums sakrīt ar datumu, kad tika sākta sākotnējā antidempinga izmeklēšana attiecībā uz SŠA importu no Ķīnas un Ēģiptes, kas notika aptuveni trīs mēnešus pirms sākotnējās izmeklēšanas sākšanas.
(60)
Turklāt Turkiz Composite 2020. gadā un izmeklēšanas periodā būtiski palielināja eksporta pārdošanas apjomus salīdzinājumā ar 2019. gadu.
Šis būtiskais montāžas vai nobeiguma apstrādes pieaugums sakrīt ar galīgo kompensācijas maksājumu noteikšanas datumu, t. i., 2020. gada 15. jūniju (sk. iepriekšējo apsvērumu).
Turklāt gandrīz visi tā izejmateriāli un jo īpaši 100 % no tā galvenā izejmateriāla (stikla šķiedras grīstēm) tika iegādāti no tā saistītajiem uzņēmumiem Ķīnā un Ēģiptē.
(61)
Tāpēc Komisija secināja, ka montāža vai nobeiguma apstrāde ir sākusies vai ievērojami palielinājusies kopš sākotnējās izmeklēšanas sākšanas.
2.6.
Detaļu vērtība un pievienotā vērtība
2.6.1.
Detaļu vērtība
(62)
Antidempinga pamatregulas 13. panta 2. punkta b) apakšpunktā ir noteikts, ka attiecībā uz montāžas operācijām vēl viens nosacījums, lai konstatētu pasākumu apiešanu, ir tāds, ka detaļas (šajā gadījumā Ķīnas izcelsmes detaļas) veido 60 % vai vairāk no kopējās samontētā ražojuma detaļu vērtības un ka montāžas vai nobeiguma apstrādes laikā ievestajām detaļām pievienotā vērtība ir mazāka nekā 25 % no izgatavošanas izmaksām.
Antidempinga pamatregulas 13. panta 2. punktā ietvertos juridiskos standartus pēc analoģijas var izmantot antisubsidēšanas lietas novērtēšanā pamatregulas 23. panta 3. punkta kontekstā.
(63)
Galvenais izejmateriāls SŠA ražošanai ir stikla šķiedras grīstes.
Turkiz Composite no saistītiem uzņēmumiem Ķīnā un Ēģiptē iegādājās 100 % stikla šķiedras grīstu, ko tas izmantoja.
Šūšanas un adīšanas procesā, kas ir Turcijā veikta nobeiguma apstrāde, šīs stikla šķiedras grīstes tika pārveidotas, iegūstot SŠA.
Saskaņā ar Turkiz Composite iesniegto un pārbaudīto informāciju, galvenais izejmateriāls, proti, stikla šķiedras grīstes, veido gandrīz 100 % no samontētā / nobeiguma apstrādē iegūtā ražojuma detaļu kopējās vērtības antidempinga pamatregulas 13. panta 2. punkta b) apakšpunkta nozīmē.
(64)
Pēc informācijas izpaušanas Turkiz Composite un LM Wind Power atkārtoja savu apgalvojumu, ka SŠA ražošana no importētās galvenās izejvielas – stikla šķiedras grīstēm – nav “detaļu montāža” antidempinga pamatregulas 13. panta 2. punkta nozīmē, ko piemēro pēc analoģijas (sk. iepriekš 62.
apsvērumu), un ka stikla šķiedras grīstes nav detaļas, bet gan materiāli Harmonizētās sistēmas interpretācijas 2. vispārīgā noteikuma a) punkta otrās daļas VII skaidrojuma nozīmē, ar nosacījumu, ka samontējamās daļas “nav pakļautas tālākai apstrādei gatavā stāvoklī”.
Šajā sakarā tie apgalvoja, ka stikla šķiedras grīstes nav SŠA “detaļas”, netiek “montētas”, iegūstot SŠA, bet gan tiek apstrādātas, izmantojot kompleksas iekārtas, kurās dažādu veidu stikla šķiedras grīstes, kā arī citi materiāli tiek austi un sašūti, iegūstot SŠA.
Līdzīgas piezīmes tika saņemtas arī no Ēģiptes iestādēm.
(65)
Komisija šos apgalvojumus noraidīja.
Iepriekš 63. apsvērumā aprakstīto praksi var raksturot kā nobeiguma apstrādi, uz kuru, kā paskaidrots iepriekš 62. apsvērumā, attiecas montāžas operāciju jēdziens saskaņā ar antidempinga pamatregulas 13. panta 2. punktu.
Turklāt, kā paskaidrots turpmāk, tika ņemti vērā arī citi elementi.
(66)
Pirmkārt, atsaucei uz Harmonizētās sistēmas interpretācijas 2. vispārīgā noteikuma a) punkta otrās daļas VII skaidrojumu nav nozīmes, jo tiešais juridiskais pamats ir pamatregulas 23. pants, nevis muitas tiesības, kā to skaidri precizējusi Tiesa (15).
(15) 2019. gada 12. septembra spriedums, Komisija / Kolachi Raj Industrial, C-709/17 P, ECLI:EU:C:2019:717, 90. punkts un tajā minētā judikatūra.